**Indkaldelse til ekstraordinær generalforsamling i Grundejerforeningen ”Kløverbladet”, mandag d. 30. november kl. 19.30 i Valby Kulturhus (medborgerhus).**

Dagsorden:

1. Valg af dirigent, referent og stemmetællere
2. Skybrudssikring af Kløverbladsgade, Gerdasgade og Karensgade samt
 fornyelse af fortove og opretning af kantstene.
3. Forslag til ændring af forenings vedtægter – se bagsiden
4. Eventuelt

Begrundelse for indkaldelsen:

Københavns Kommune har for få uger siden vedtaget en meget omfattende skybrudsplan, som indbefatter alle veje i kommunen. Kort fortalt går planen ud på i tilfælde af skybrud at få ledt så meget overfladevand uden om kloaknettet som muligt for at hindre gigantiske oversvømmelser i husene, som dem man oplevede i 2011.

De private fællesveje er medregnet i den plan, og vi får tilbudt at få helt eller delvist finansieret en skybrudssikring af vores veje. Vi skal selv stå for at få lavet denne skybrudssikring.

Sidste generalforsamling vedtog, at vi nu skal i gang med at forny vores fortove m.m. Derfor har bestyrelsen besluttet at sende en ansøgning til finansiering af et skybrudsprojekt, der kan indbefatte hævning af kantsten, nye fliser og regnvandsbede i gaderne. Hvis vi gennemfører sådan et projekt, får vi både en tiltrængt forskønnelse af gaderne samt ikke mindst en sikring mod oversvømmelser fra kloakkerne. En projektskitse til hvordan det kan laves, vil blive præsenteret på generalforsamlingen.

Det er forsyningsselskabet Hofor, der står for finansieringen af projekterne på de private fællesveje.

For at kunne få del i en 100 % medfinansiering til den del af skybrudssikringen, der har med vandafledning at gøre, skal grundejerforeningen inden årets udgang have underskrevet en finansieringsaftale med Hofor. Næste år er medfinansieringen 75 %.

Da finansieringen indebærer, at grundejerforeningen optager et lån til præcis vores projekt - hvorefter Hofor betaler renter og afdrag i lånets løbetid - skal foreningen have en vedtægtsbestemt mulighed for at kunne optage lån. Derfor foreslår bestyrelsen en ændring af §2 i vedtægterne. Forslag om vedtægtsændring er en afskrift af en standardvedtægt, som anbefales af Fællesforeningen af grundejerforeninger i København.

Bestyrelsen håber at se så mange som muligt til generalforsamlingen. Husk, at der kun kan afgives en stemme per matrikel. Så i de ejendomme, hvor der er flere end en ejer, skal man aftale, hvordan der stemmes.

På bestyrelsens vegne

Liz Haltrup, Formand
Kløverbladsgade 40
2500 Valby
lhaltrup@yahoo.dk

**Bestyrelsens forslag til vedtægtsændring**

**Ny § 2 a**

Grundejerforeningen er berettiget til at opkræve de midler, der er nødvendige til udgifter forbundet med at renovere og vedligeholde fælles vejarealer.

Grundejerforeningen er berettiget til at optage de lån, der er nødvendige til finansiering af renovering og forbedring af fælles vejarealer. Generalforsamlingen afgør, på hvilken måde en finansiering skal ske, samt i hvilket omfang medlemmerne skal stille sikkerhed over for grundejerforeningen eller tredjemand.

I forholdet til tredjemand hæfter hvert medlem kun med sin andel af foreningens formue, og krav mod grundejerforeningen kan ikke gøres gældende over for de enkelte medlemmer.Det enkelte medlem har pligt til at stille sikkerhed for foreningens lån over for långivende pengeinstitut, hvis generalforsamlingen har truffet beslutning om dette.